Иск, предявен на 17 февруари 2023 г. — Европейска комисия/Унгария
(Дело C-92/23)
Език на производството: унгарски
Страни
Ищец: Европейска комисия (представители: U. Małecka, L. Malferrari и A. Tokár)
Ответник: Унгария
Искания на ищеца
Комисията моли Съда:
1)    да постанови, че
i)    поради приемането от Médiatanács (Медиен съвет, Унгария) на решение 830/2020 от 8 септември 2020 г., с което този съвет отказва да продължи правото на Klubrádió да ползва честоти,
ii)    поради приемането на законова разпоредба като член 48, параграф 7 от Закон CLXXXV от 2010 г., с който в случай на повторно нарушение автоматично се изключва възможността за продължаване на правата на ползване на радиочестоти във връзка с услуги по радиоразпръскване, дори когато нарушението не е особено тежко и е чисто формално, и
iii)    поради това че по този несъразмерен и дискриминационен начин е попречила на Klubrádió да продължи дейността си в областта на услугите по радиоразпръскване,
Унгария не е изпълнила задълженията си съгласно членове 5, 7 и 10 от Директива 2002/20/ЕО1, член 4, точка 2 от Директива 2002/77/ЕО2, член 9 от Директива 2002/21/ЕО3, общите принципи на пропорционалност, недискриминация и лоялно сътрудничество и член 11 от Хартата на основните права на Европейския съюз;
iv)    поради това че в шестседмичния срок по член 5, параграф 3 от Директива 2002/20 не е приела решение по заявлението на Klubrádió за продължаване на правото на ползване на радиочестоти и
v)    поради това че във връзка с по-рано използваната от Klubrádió честота не е провела съответна разрешителна процедура във времеви рамки, които биха позволили на Klubrádió да получи решение, преди да изтече срокът на действие на правото ѝ на ползване,
Унгария не е изпълнила задълженията си съгласно членове 8 и 9 от Директива 2002/21, член 5, параграф 3 от Директива 2002/20 и общия принцип на добра администрация;
vi)    поради публикуването на 4 ноември 2020 г. от Медийния съвет на обявление за съответна разрешителна процедура и поради приемането на 10 март 2021 г. от този съвет на решение 180/2021, с което той
обвързва предоставянето на права за използване на радиочестотния спектър с несъразмерни изисквания,
не определя априори изискванията във връзка с предоставянето на права за използване на радиочестотния спектър и
не упражнява дискреционните си правомощия при преценката на тежестта и релевантността на допуснатите в заявленията грешки, които биха могли да се отразят на тяхната допустимост, нито отчита незначителния характер на грешките,
Унгария не е изпълнила задълженията си по член 5, параграф 2 от Директива 2002/20, член 45 от Директива (ЕС) 2018/19721 и член 11 от Хартата на основните права на Европейския съюз;
vii)    поради приемането на законова разпоредба като член 65, параграф 11 от Закон CLXXXV от 2010 г., който не признава на доставчика на съобщителни услуги, чието право на ползване преди това не е било продължавано, възможността да иска право на временно ползване, но предоставя такава възможност на доставчиците, чието право на ползване веднъж вече е било продължавано, без да обосновава тази разлика в третирането, при положение че основанията, при които не се допуска продължаване, не изключват предоставянето на ново право на ползване, Унгария не е изпълнила задълженията си съгласно член 45, параграф 1 от Директива 2018/1972 и принципите на пропорционалност и недискриминация.
2)    да осъди Унгария да заплати съдебните разноски.
Основания и основни доводи
Предмет на иска са решенията на унгарския орган за регулиране на съобщенията и нормативната уредба, въз основа на която се приети въпросните решения, с които Klubrádió, работеща в Унгария търговска радиостанция, е лишена от възможността да излъчва програмите си на аналогова наземна честота FM и съответно да достига до широки слоеве от унгарското население.
На 8 септември 2020 г. Медийният съвет решава да не поднови правото на Klubrádió да ползва честоти. След това посоченият съвет започва нова разрешителна процедура във връзка с честотата, по-рано използвана от Klubrádió. Последната участва в тази процедура, но на 10 март 2021 г. Медийният съвет обявява заявлението ѝ за недействително. Вследствие на споменатите две решения на Медийния съвет Klubrádió се оказва принудена да преустанови услугите си по радиоразпръскване на честотата FM.
Освен това съгласно действащата унгарска правна уредба Klubrádió не може и временно да излъчва програмите си на честотата FM.
Комисията счита, че като е приела посочената нормативна уредба и мерки, Унгария е нарушила правото на Съюза.
____________
1 Директива 2002/20/ЕО на Европейския парламент и на Съвета от 7 март 2002 година относно разрешението на електронните съобщителни мрежи и услуги (ОВ L 108, 2002 г., стр. 21; Специално издание на български език, 2007 г., глава 13, том 35, стр. 183).
1 Директива 2002/77/ЕО на Комисията от 16 септември 2002 година относно конкуренцията на пазарите на електронни съобщителни мрежи и услуги (ОВ L 249, 2002 г., стр. 21; Специално издание на български език, 2007 г., глава 8, том 1, стр. 132).
1 Директива 2002/21/ЕО на Европейския парламент и на Съвета от 7 март 2002 година относно общата регулаторна рамка за електронните съобщителни мрежи и услуги (ОВ L 108, 2002 г., стр. 33; Специално издание на български език, 2007 г., глава 13, том 35, стр. 195).
1 Директива (ЕС) 2018/1972 на Европейския парламент и на Съвета от 11 декември 2018 година за установяване на Европейски кодекс за електронни съобщения (OB L 321, 2018 г., стр. 36).